Pressetekst familieomvisninger Vedbækfundene

Få et kig ind i stenalderjægernes verden -

Familieomvisning på Vedbækfundene i efterårsferien

Jægerstenalderens mennesker boede i Vedbæk, ved kanten af det, der dengang var en fjord. Der levede de af og med naturen omkring dem – og der døde de.

Arkæologerne fandt i 1975 nogle af deres 7000 år gamle grave med skeletter og gravgaver. Fire af disse grave kan du se på museet Vedbækfundene i Gl. Holte. Gravene har sammen med andre arkæologiske fund gjort os meget klogere på livet i jægerstenalderen.

Tag mor, far og søskende med og hør leder af Vedbækfundene Anne Birgitte Gurlev fortælle om stenalderjægerne, der gik på jagt med bue og pil i den tætte urskov bag bopladsen. Få et blik ind i jægerfolkets verden ved Vedbækfjorden og hør, hvad de brugte dyr og planter til.

I løbet af omvisningen kan du også få lov til at mærke på stenalderfolkets våben og redskaber, og på skind fra de dyr, som jægerfolket nedlagde. Du kan også prøve at skyde med bue og pil på gårdspladsen udenfor efter omvisningen.

Tid: Søndag d. 20. oktober kl. 10:30

Sted: Vedbækfundene, Attemosevej 170, 2840 Holte

Pris: 60,- kr. pr. person, børn u. 18 år gratis.

Tilmelding: Nødvendig på tlf. 45 80 63 63